khistorydata/jeongjo-sjw-relations huggingface dataset:
정조 1년
全羅監司鄭元始疏曰。伏以日月迅邁。秋序已屆。伏惟聖情哀慕。益復罔極。區區下忱。不任悲係之至。臣於待罪北邑之日。忽伏奉敎旨。以臣爲全羅道觀察使者。臣聞命驚惶。歷累日而靡所容措。謹已交印。來伏私次。而顧臣私義。終有所不敢冒膺者。臣旣門寒族單。才魯識淺。而兄弟二人。聯武朝班。臣弟民始。蒙被曠絶之恩。歷敡淸要之任。臣又濫躋緋玉。出入近密。雨露之滋。殆若一物之偏荷。門闌之盛。有非眇福之可堪。每與臣弟相對。感眷遇之隆則涕淚自零。勉報答之方。則湯火不避。斷斷此心可質神明。而今又自外邑而移雄藩。榮光所被。遠近咸聳。臣是何人。叨冒至此。古人所云效蔑恩深者。卽臣今日之謂也。況此湖南一路。幅圓甚廣。國家之經費。多賴於此。風俗之狡悍。自昔而然。其所關係。固當何如。而凋弊頗甚於近歲。治效最難於諸道。須得練務之材。委以責成之方。櫛其爲弊之端。盡其固本之道。然後民可奠而國有恃矣。如臣疎闇之識。綿劣之材。百里之任。猶懼不堪。況可論於按一道之大。副衆民之望乎。方面之責甚重。識不足則不可以旬宣。圖報之誠雖切。才不逮則不可以猷爲。與其冒進而致僨事之難。毋寧逡巡而被方命之罪。不然則刺史榮矣。恩寵極矣。何苦爲辭巽之語。以仰瀆盖高之聽哉。惟其自量之審。敢暴不稱之實。伏乞聖慈。天地父母。察臣辭之亶出苦懇。念藩任之至爲難愼。亟允所請。俾守微諒。則匪臣一人之幸。卽湖南萬民之幸也。答曰。省疏具悉。授卿藩任意在試卿。卿其勿辭往欽哉。
정조 1년
獻納沈豊之疏曰。伏以日月流邁。秋序漸深。伏惟聖孝哀慕。益復如新。仍伏念嚮來凶黨。締結跳踉。行其所無事。至於乙未五月庭試而極矣。嘯聚鬼蜮之徒。潛售汲引之計。恣行胸臆。略無顧忌。一榜選取。若非渠輩之狎客死士。卽是賊邊之子壻姻婭。榜眼一出。人言喧騰。如鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一輩是耳。一種醜類。憑藉賊勢。盜竊科名。此等變怪。往牒無所。而至若趙德潤。席其父掌試之權。作他人責報之資。畢竟冒玷。出於逆黨之手。情疎盡露。物論益激。此輩情節。竝宜一番鞫問。而伊時主試用奸者。次第物故。無憑可覈。臣竊痛之。然此猶餘事。渠輩行私。何關於聖上潛德之地。而及敢以悖慢之說。威脅之語。恐動我殿下。危逼我殿下。始也。日記之頒。已不勝骨顫而心寒。今承受困之敎。益不覺髮豎而膽掉也。嘻噫。痛矣。殿下之受困。職由於此十餘人之故也。則論其負犯。已在罔赦。豈但爲科場弄奸之罪而已哉。至於若而人之無所犯。而與此輩同榜。在渠誠是不幸之會也。今此收議之命。必欲使玉石無混。凡在聽聞。孰不欽仰。而以此榜而致殿下受困。同此榜而與凶徒聯名。則非但在法當罷。雖使無罪累者。自爲之計。無寧去其名於原榜。若將浼焉之爲淸脫也。臣謂乙未五月庭試文科原榜。一倂罷削。鄭克煥等十二人中。已物故者外。竝施島配之典。以樹國法。以洩輿憤。斷不可已也。臣之偏母。年深病痼。寧日恒少。近因暑濕。又添別症。食飮全却。氣息綿綴。臣方左右扶將。日夜焦灼。以此情理。實無離捨供職之望。伏乞聖慈。俯垂諒察。亟命鐫遞臣職。俾便救護。不勝幸甚。答曰。省疏具悉。初則以爾言如是。欲爲區別削榜矣。更思實有開荆棘之嫌。又非明其爲賊之意。然則毋寧全罷一榜之爲愈。蓋以漏網之歎小。後弊之慮大也。乙未五月文科庭試原榜。依疏請罷榜。爾其勿辭。從速察職。
정조 1년
丁酉七月二十五日辰時。上御尊賢閣。承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。乙未榜事。今日當爲處分。而事涉難處矣。科名旣是上候平復。則所重在矣。科名。不可泯矣。只罷原榜二十人。其外恩賜則仍置。以存科名。何如。國榮曰。科擧存罷。事係重大。愽詢諸大臣。處之。似好矣。命讀李濟萬供辭。國榮讀奏。上曰。以此供辭觀之。趙德潤之不爲遍簡於諸臺。任自挾書。事涉無狀矣。上曰。大臣。備局堂上。引見。出榻敎命退去。諸臣以次出。
정조 1년
丁酉七月二十五日辰時。上御興政堂。大臣備局堂上。引見入侍時。領議政金尙喆。左議政鄭存謙。右議政徐命善。行知中樞府事具善復。行工曹判書具允鈺。行戶曹判書鄭弘淳。行禮曹判書洪樂性。行吏曹判書李重祜。兵曹判書李徽之。行副司直尹得養。刑曹判書張志恒。吏曹參議鄭民始。左承旨李義翊。校理洪明浩。記事官鄭東浚。事變注書徐鼎修。記事官徐龍輔金勉柱。以次進伏訖。尙喆等曰。日間。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。昨年進賀兼謝恩使所齎去八。起方物回啓。因皇太后之喪。使行歸時。不得受來矣。禮部回咨。追後出來。而先大王賜祭賜諡。眞宗大王賜爵諡誥命及頒詔金寶出送謝恩。合六起方物。皆以移準。而登極冊封皇太后進賀表。則知道咨外。方物移準咨。無出來之事。故取考謄錄。則國王冊封方物及皇太后尊號進賀方物。自前輒皆査收。無移準之例。此則無可擧論。至於六起方物移準謝恩。則一從彼咨。無方物謝表。只以三道依例撰出。順付於節使之意。分付槐院及該曹。何如。上曰。依爲之。出擧條尙喆曰。東萊府使柳戇。聞有實恙。而以邊任。有難輕遞之意。向有所仰達矣。今聞其間。又爲添病。勢難一向强迫云。不可無變通之道。許遞。何如。上曰。依爲之。出擧條尙喆曰。此咸鏡監司趙重晦狀啓也。以爲會寧開市時。大國人牛馬料。以富寧府所在常平廳耳麥八百石。移劃會寧。以爲需用事。令廟堂稟旨。分付矣。今此移劃之請。此是從前已計之例。依狀請擧行之意。分付。何如。上曰。依爲之。出擧條尙喆曰。年分事目。其將不久頒下。而如今年穴農。災實區別。眞僞易混。若以災爲實。不恤民隱。則非所以仰體朝家益下之政也。若以實爲災。不念國計。則亦非所以至誠奉公之意也。諸道水田之初不落種。仍爲陳廢者。固無徵稅之可論。至於雜穀代播之處。又有減賦之特恩。若於此等之年。爲守令者。不善奉行。虛實莫辯。作一土豪猾吏容奸之淵藪。無益於民。有害於國。則上下相蒙。寧不寒心。諸道道臣。無循常例。別加檢察。使守土之臣。毋犯畢竟重科之意。預爲申飭於諸道。何如。上曰。依爲之。出擧條樂性曰。北關監賑御史申應顯。以美錢僉使康佐堯子婦金氏烈行之卓異。筵中陳達。有令該曹旌褒之典。斯速稟處之命矣。固當卽速擧行。而此與道臣狀請御史別單有異。非自臣曹覆啓之事。且旌褒之典。事係重大。下詢大臣。處之。何如。上曰。大臣之意。何如。領議政金尙喆曰。此與久遠事有異。御史旣已親聞而歸奏。則其在樹風聲聳遠方之道。宜有旌褒之典矣。上曰。卿等之意。亦然乎。左議政鄭存謙曰。臣意。亦與領相。同矣。右議政徐命善曰。臣見。亦一般矣。上曰。特爲旌閭。可也。出擧條
정조 1년
上謂尙喆等曰。沈豊之上疏。何以處分則爲好耶。尙喆曰。以己卯年科榜言之。罪人斯得之後。以其科榜之不正。仍爲罷榜。今此科榜事。惟在自上處分之如何。而臣意則罷榜之外。無他道矣。存謙曰。已悉於收議。而罷榜之外。別無善策矣。命善曰。十二人姓名。旣出於臺章。罪犯亦在於罔赦。科榜之罷與不罷。非所可論矣。上曰。其時科榜。何關於予。而凶言罔測。欲作脅持之資。尙今追思。不覺心寒。其中有所犯者。視同無故人。一體罷榜。雖非區別之道。然臺章所陳。不過風聞。一則有開荆棘之嫌。一則有不分明之歎。全一榜罷榜。似好矣。尙喆等曰。罪人斯得。則雖於罷榜之後。豈可無區別。正典刑之道乎。上曰。區別正典刑。事近於快。快之一字。終非好件事。此路一開。後弊難杜。一體罷榜。爲好耳。仍命書沈豊之疏批訖。命善曰。科榜中直赴。似當有區別。下敎矣。尙喆曰。此則禮判當稟定矣。命善曰。直赴人賜牌。則似當更賜矣。上曰。前牌中付標。以一二三四。似好矣。尙喆曰。聖敎誠至當矣。原榜及直赴。合爲三十四人。而原榜二十人。旣爲罷削。則第二十一人。當爲甲科。以次定其甲乙則似好矣。命善曰。原榜雖已罷削直赴亦在原榜中。而若仍舊榜次。定其甲乙。則便同拔榜。非罷榜之意矣。上曰。以原科人削科。爲傳敎則似好。卿等之意。何如。尙喆等曰。聖敎誠好矣。弘淳曰。此不過削科。非削榜。聖敎至當矣。民始曰。若以削科爲敎。則十二人外八人。不無向隅之心矣。上曰。吏議之言。誠綜核矣。上曰。此榜之罷。若在先朝。則恩賜直赴。付諸後榜。未爲不可。而今番則事體自別。且科名甚重。原榜雖罷。科名則不可泯矣。尙喆曰。以罷削原榜。只存恩賜。不泯科名爲敎。未爲不可矣。上曰。若以存科名爲敎。則直赴第次。當何以爲之耶。尙喆曰。自上則罷原榜二十人而已。直赴則當自禮曹。更爲稟定矣。命善曰。國初亦有無甲乙。只有丙科之榜。以丙科分次則似好矣。存謙曰。直赴本以丙科付之。今又以丙科付之。亦不失丙科本名矣。上曰。近來科榜。皆有甲乙丙之次。而獨於此榜。以丙科分次。則亦甚逕庭。以文科中庭試入格二十人罷榜爲敎則似好矣。仍命書傳敎曰。乙未五月文科中。庭試入格二十人。雖有混同之嫌。有難區別。一倂罷榜。本榜旣罷則直赴。亦在當罷之中。而予意只在欲存直赴。使科名不泯矣。願榜中直赴。勿爲罷榜事。分付。尙喆等曰。聖敎誠好矣。上曰。李濟萬供辭。卿等見之乎。尙喆曰。濟萬旣簡通於趙德潤。則德潤當遍簡於諸臺。然後添入。可也。而不爲簡問。暗自挾書。此則德潤之罪也。濟萬則別無可問之端矣。上曰。德潤之推諉於府吏。雖不成說。而今旣削科。則更無可論矣。仍命書傳敎曰。臺啓何等愼重事。則啓語添刪之際。初不遍問諸臺。乃於詣臺之日。暗自挾書。大關後弊。不可以渠供中問諸府吏之分疏。足以取信。而今旣削科。卽一白徒。趙德潤勿論。至於李濟萬。雖與德潤。差有間焉。僚臺以渠之事。有此無前之擧。則豈可諉以謬例。不思矯救之道乎。以公以私。所失非細。以此議處。上曰。畿營貌樣。全不成說云。實欲矯弊。而亦無矯弊之道。何以則爲好耶。尙喆曰。此則卒無變通之道矣。上曰。摠戎廳數千石穀。分屬於畿營則似好矣。命善曰。北漢之料窠不少。減其料窠。然後可以分屬矣。上曰。大抵。北漢之設置。雖出於保障之意。而實爲不緊之地。如有可罷之道。則罷之。亦無妨矣。尙喆曰。設置已久。卒難罷矣。上謂徽之曰。內禁衛節目。已議定乎。徽之曰。未及釐正。而今方起草矣。仍奉進草節目。上命義翊讀奏訖。上曰。內禁衛。依兼司僕例。備三望落點則。似好矣。徽之曰。此法誠好矣。上曰。若渠之久勤自在者。則今日內禁衛。明日初入仕。亦不無躁競之風。限幾月不得初入仕之意。成節目。似好矣。志恒曰。聖敎誠至當矣。上曰。受由久在外者。則朔數。何以爲之乎。志恒曰。朔數則以其入番之日字。數之矣。上曰。初仕遷轉。限幾朔乎。志恒曰。以六朔磨鍊則。似好矣。上曰。六朔不多乎。志恒曰。不多矣。上曰。宣薦若不滿一番。則何以充額乎。志恒曰。不可以雜流輩苟充。當以部薦充額矣。上曰。取才則何以爲之乎。志恒曰。以兩技試取。而六兩則三矢九十步。俱入者。講書則武經七書中從自願矣。上謂尙喆等曰。節目。議成後。若遵而不失。則非但軍容之大勝。亦當宿衛之整肅矣。尙喆曰。近來禁軍貌樣。全不成說。所見亦甚駭然。不可不一番變通之事。今若酌成節目。以爲掄選之地。則軍容不啻倍勝矣。上曰。近日臺諫之鎭日不詣。事涉太過矣。命善曰。諸臺之尙不入來。無端闕啓。殊甚未安矣。上曰。判義禁屢次賓對。終不入來。以向日事。尙爲引義而然乎。尙喆曰。太涉過矣。上命書傳敎曰。重臣蔡濟恭。向者以後。屢次賓對。終不入參。分義道理。俱極寒心。從重推考。此後申飭。又命書傳敎曰。政事。當日爲之。上曰。吏曹參議。留待。出榻敎上命退。諸臣以次退出。
정조 1년
丁酉七月二十五日申時。上御尊賢閣。藥房副提調。持湯劑入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。上曰。訓鍊大將。入侍。出榻敎賤臣承命而出。與訓鍊大將張志恒進前。上曰。禁軍節目未洽處。各別刪去。然後可成貌樣矣。志恒曰。倉卒間書入。故未免草率矣。志恒曰。近來法綱解弛。人心頑惡。以臣所聞見言之。城內城外。有六七箇行惡之類。作挐閭里。歐打人名。積有年所。其所行惡。若止。於微細。則自臣曹及捕廳。略加懲治。可也。而其中有關係風化者。有關係紀綱者。有關係盜賊者。互相出沒。毒害平民。罔有紀極。三門外閭里。殆乎爲此輩所虐。而亦有侵及城內洞里之漸。此而不治。國將無法。臣方發捕五六人。期於嚴治。而其中洪樂期李命魯。自是士族。趙榮祥。云以實職。樂期命魯。則今經筵稟。自可刑配。而止於榮祥。係是朝官。移義禁府處之。何如。上曰。依爲之。旣有柳賊之例。此盜賊也。自該廳擧行。可也。出擧條上曰。南九萬爲左尹時。備陳時弊於肅廟。鋤治虐民之類。故至今稱之。卿之此擧條。可以繼此矣。命退去。諸臣以次出。
정조 1년
丁酉七月二十五日申時。上御尊賢閣。吏曹參議入侍時。吏曹參議鄭民始。左副承旨徐有防。記事官鄭東浚林錫喆金勉柱。以次進伏訖。上命書傳敎曰。禁旅之設。非比於泛泛輦下親兵矣。宿衛於殿廊。陪扈於駕側。不可不重其選而擇其材。挽近以來。法久弊生。所謂禁旅。反不若訓局馬兵禁御騎士。而近畿之甕牖繩樞之徒。爲得斗料。輒皆投托於此。弊鞍藁鐙。見者駭眼。破裝鶉衣。望之指笑。若此而尙安望其曉暢軍旅之法乎。不特軍容之疲殘。爲戎政疎虞之端。又何以得力於戰陣之間哉。且以似此之徒。差遣久勤。則其不能鎭邊禦敵。勢使然矣。是以久勤腴窠。卒歸於不緊無勞之輩。與當初爲禁旅設置久勤之本意。太不相當。殊非朝廷綜核之政。凡此數事。無非可矯之弊也。議者。多以選擇。爲救弊之要道。而若於自中。只欲選擇。則是以弊捄弊。不可謂之要道也。大抵。禁旅。卽古之虎賁羽林也。不當以常漢雜流差除也。審矣。況今許多宣薦之不沾一官者。不啻屢百。而前銜之落仕多年者。厥數又不億云。就禁軍中。如內禁衛兼司僕中。一番定爲宣薦之窠。毋論前銜閑散之出身。閑良。取才充差。而以此作爲武弁初仕之階。銓曹抄擇注擬。則軍裝不期壯而自壯。軍容不期肅而自肅。豈非一擧而兩得者耶。其他初仕之遴選。久勤之差遣。團束之制度。惟在斟量裁定。講成節目之如何耳。若是定制之後。如有成效則二內三內。亦當以之次之薦。次次塡充。然則比諸近日。豈不懸殊乎。事係軍制。本曹之臣。與將臣定成節目。就議大臣以聞。上謂民始曰。禁旅宿衛之兵。不可不重其遴選。而近年以來。漸不成樣。故欲新定軍制。以觀來效矣。民始曰。武之初仕。只許此一路。則雖武將子弟。亦皆願從。軍容大勝。必有成效矣。上曰。御覽官案雜亂。無次分類。吏兵批。更爲修正以入。可也。仍命退。諸臣以次退出。
정조 1년
丁酉七月二十五日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。乙未科旣已罷榜。則臺疏外八人。當爲如常觀科矣。國榮曰。然矣。爲八人地。罷榜極幸。上曰。存其直赴。不泯科名。亦爲善區處矣。國榮曰。此事極甚難處。而其罷其存。皆出聖意。不勝欽歎。上曰。禁軍變通傳敎。見之否。國榮曰。俄已伏見矣。上曰。如是定制。則非但宿衛軍容之整肅。許多武弁。自有區處之道矣。國榮曰。以此爲掄選之階。則一以慰積屈之武弁。一以固莫重宿衛。實爲多幸。命讀禮曹罷榜草記。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐。同副承旨李敬養坐直。注書柳孟養藥院直鄭東浚仕直。事變假注書徐鼎修仕。
정조 1년
李亨逵啓曰。大司憲鄭昌順。執義任觀周牌不進。掌令兪彦鏶金鍾厚。持平金憙在外。持平鄭淵淳牌不進。今日監察茶時之意。敢啓。傳曰。知道。
정조 1년
以司諫安聖彬。獻納沈豊之。正言兪岳柱。執義任觀周。持平鄭淵淳牌不進。罷職傳旨。傳于李敬養曰。只推。
정조 1년
以大丘判官李溆罷黜狀啓。傳于李敬養曰。此狀啓。還爲下送。
정조 1년
兵曹口傳政事。以洪樂性爲副司直。
정조 1년
傳于李敬養曰。臨講期受由在外及規避不進者。自有禁推之例若遵節目。則今月十八日之後。豈無受由規避之人乎。若有紀綱。幾次殿講。如是解弛。而該房昨日下敎之後。只以趙章漢。一人書入如。此而何以修擧。亦安有如此紀綱乎。禮房承旨禮曹堂上當處分。他承旨。卽爲入侍。
정조 1년
李敬養。以備邊司言啓曰。卽見全羅右水使閔惠洙狀啓。則以爲異國船一隻。漂泊於靈巖郡露兒島洋中。詳細問情。則果是日本國人二十八名。依例看護供饋。而襦衣造給。非但彼人之不願暑月漂到時。旣無造給之例。所傷帆竹。渠雖不願改造。其在恤遠人之道。檣竹一箇。依其尺量。以松木備給。還送一節。待狀聞回下。發送爲辭。前監司李普行狀啓。則以爲彼人等。從水路。依願治送。而衣袴渠旣不願。所傷帆竹。亦爲仍舊豎立。不願改造。恐不必備給爲辭矣。意外倭船之漂泊。幸得多人之生全。而渠軰旣願從水路還歸。不必强令久留。待風卽爲治送。船上帆竹之改與不改。一從其願處之。衣袴之暑月不爲造給。旣據舊例。亦爲置之。至於糧饌。其在待遠人之道。不可不從優資送。以此分付道帥臣處。使之着意擧行。何如。傳曰。允。
정조 1년
傳于李敬養曰。向者。以漂人之不爲問情。有所申飭。則今番右水營。又不問情。若有紀綱。豈如是乎。貽羞朝廷。莫此爲甚。司譯院其若申飭。寧有此弊。差遣日字倭學姓名。問于司譯院以啓。
정조 1년
傳于李敬養曰。刑房承旨。入侍。
정조 1년
李敬養。以義禁府言啓曰。前佐郞李泰賢。副司果李顯默。前典籍李殷模金鎔金璟。承文院副正字趙興鎭姜彙鈺吳泰賢。前佐郞徐有鍊權知。承文院。副正字李祖承等。禁推傳旨。啓下矣。金鎔。今方待命。卽爲拿囚。李泰賢。時在江原道鐵原地。李殷模。時在原州地。李顯默。時在慶尙道陜川地。金璟。時在京畿坡州地。趙興鎭吳泰賢等。時在龍仁地。姜彙鈺時在楊州地。李祖承時在果川地。徐有鍊時在忠淸道忠州地云。依例發遣府羅將。竝拿來。何如。傳曰。允。
정조 1년
李亨逵。以義禁府言啓曰。黃海道長淵縣付處罪人李溵。特爲放送事。承傳啓下矣。卽爲放送事。分付該道道臣之意。敢啓。傳曰。知道。
정조 1년
待敎林錫喆疏曰。伏以臣。方以五臺山史閣修改及實錄曝曬事。今將辭陛出去矣。臣父母墳山。在於楊州地。距臣奉命去路。不過十數里。省掃久曠。情私難抑之餘。適臣戛過松楸之側。益切歷展之願。而臣竊考館規。史臣竣事回路。或請覲親。或乞省墓者。前後非一。玆敢援例陳章。仰瀆崇嚴。伏乞聖慈。俯垂鑑諒。特許歷省。俾伸至情。千萬幸甚。答曰。省疏具悉。疏請。令攸司稟處。
정조 1년
丁酉七月二十六日。記事官姜彙鈺。刑曹啓目。罪人金宗大段。弄戲足踢。灼然無疑。當施參酌之典。臣曹不敢擅便。上裁。何如啓目。傳曰。戲殺。雖有償命之法是乎乃。金宗大獄事段。獄案容有可恕之端兺不喩。參證諸人之招。亦皆稱冤是隱則宜施惟輕之道是置。宗大減死定配爲良如敎。
정조 1년
刑曹罪人崔己特獄案。査啓糢糊。更令道臣査啓後。稟處。何如啓目。傳曰。除尋常各別査覈。從速啓聞爲乎矣。該道臣親執査推。俾無滯菀之冤。宜當爲良如敎。
정조 1년
丁酉七月二十六日卯時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。寢睡。何如。上曰。善寢矣。國榮曰。文臣講員。只十八人矣。文武講。今日內。可以了當矣。上曰。然矣。殿講下敎。前期三日頒布。則許多文官。只以十八人捧擧案。該曹之不勤擧行。已無可言。至於禮房。終不申飭。以昨日出給之單子。還爲入啓。事涉駭然。禮堂禮房將處分矣。國榮曰。以講員之小。原擧案單子。旣已出給。則不加一人。還爲入啓。事甚不察矣。上曰。時刻次次入之。侍衛整齊。仍命退出。諸臣以次出。
정조 1년
丁酉七月二十六日辰時。上詣崇政殿。親臨專經文臣武臣殿講入侍時。行都承旨洪國榮。左承旨李亨逵。右承旨李義翊。右副承旨徐有防。同副承旨李敬養。記事官柳孟養鄭東浚徐龍輔金勉柱。以次侍立。上具布裹翼善冠白布袍。乘輿。由興泰門。出廣達門。命書傳敎曰。申飭未久。已皆解弛。今日文臣應講。只是十餘人。況不參之罰。明載節目。該曹該房。何不申飭。至於此甚。禮房承旨李秉模。禮曹判書洪樂性。一竝遞差。又命書傳敎曰。吏曹參議鄭民始。承旨除授。先入侍後謝恩。又命書傳敎曰。承旨房仍。仍詣孝明殿展拜訖。詣崇政殿殿座。上命書傳敎曰。禮曹方有擧行事。知事蔡濟恭。禮曹判書除授。牌招入侍。上曰。文臣殿講。當先爲文講試官。入侍。右議政徐命善。行吏曹判書李重祜。戶曹參判李命植。副司直朴師海金尙集李世奭。禮曹參議申應顯進伏訖。講員以次應講。上曰。前判書洪樂性。口傳付軍職。榻前定奪上謂兵曹判書李徽之曰。宣傳官節目。旣已新定。李彦愼宜有區處之道矣。徽之曰。似有區處之道矣。右議政徐命善曰。節目啓下後。宣傳官李彦愼。宜有區處之道。依例陞六。何如。上曰。依爲之。前注書韓用龜。亦當有區處之道。一體陞六。可也。出擧條上曰。學錄洪聖臣。屢次申飭之下。非但不能應講。太欠敬謹。勿爲收栍。汰去。可也。且昨年製述時。以不能呈券罷職矣。年未及周。旋卽甄職。西關之文臣何限。而必以聖臣乎。何吏判時。復職與否知入。民始曰。成均參下之付職。各以次付。故吏曹則依成均薦狀。循例陞付云矣。亨逵曰。禮曹佐郞李迪喆。文義仰對之際。㗛語相雜。推考。何如。上曰。依爲之。出擧條上曰。講員宋相殷。文義奏對之際。擧措無嚴。拿處。可也。文臣殿講以次訖。上曰。武臣殿講。仍爲之。武臣殿講試官。領議政金尙喆。兵曹判書李徽之。刑曹判書張志恒。兵曹參議林鼎遠。宣傳官南益祥。應敎李在學。校理李儒慶。以次進伏訖。武臣以次應講。講畢。上曰。領右相進前。尙喆命善進伏。上曰。李溵之欺罔事實。必欲角勝者。其在國體。關係非細。故不得已處分。而今則日字稍久。亦不無參酌之道。當下傳敎矣。仍命書傳敎曰。非不欲敬大臣。而大臣之變幻事實。務欲角勝者。非但大臣一身之所失。君綱朝體。所係非細。故不得已有處分。而此大臣執滯不通。亦其病也。人孰無病。改之則非病也。更何藏怒而深惡之。且今爲日稍久。不足無參恕之道。長淵縣付處罪人李溵。特爲放送事。分付。尙喆等曰。聖敎至此。莫非生成雨露之澤。當之者。似當感泣矣。上謂尙喆曰。前平安監司徐命膺。雖有所失。日字稍久。遞歸不遠。亦宜有參恕之道矣。尙喆曰。處分好矣。聞若無此下傳敎。則遞歸後密符。當替納云矣。上命書傳敎曰。罰已施矣。還朝不遠。前平安監司徐命膺敍用。上曰。崔守魯李義存。若眞有所犯。則初非可論。而實無借述之事云。且大比在近。殿試不遠。欲爲參酌。卿等之意。何如。尙喆等曰。若眞有所犯。則處分固不當止此。而雖有投草之罪。旣無借述之跡。則亦不無參恕之道。聖敎誠好矣。上命書傳敎曰。眞有所犯。則豈可以時日之稍久。遽然疏釋。以啓僥倖之門。而此儒生果無借述之事云。投草見捉之罪。一次刑訊。足以懲礪。方今大比在近。合有蕩滌之道。儒生李義存崔守魯。解停事。分付。命大臣先退。上乘輿由崇政門。入興泰門。降輿還內。諸臣以次退出。
정조 1년
丁酉七月二十六日申時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。訓將宣傳官。明日來待事。分付。命讀全羅道漂倭問情狀啓。國榮讀奏訖。上曰。近來譯官。何如是駭然也。昨年漂胡入來時。以不得問情。有處分矣。今者漂倭。不通言語。至有文字問答之擧。設置象舌之義。焉在。良可寒心。國榮曰。如是而貽羞隣國極矣。命讀備局草記。國榮讀奏訖。命退去。諸臣以次出。
정조 1년
丁酉七月二十六日戌時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。前後摘奸司譯院之番番闕直。是何事也。國榮曰。自前例。多闕直矣。上曰。設其官府。置之官員。卯仕酉罷。輪回入直。此其定例。而徒費廩祿。安坐其家。此豈朝家設置之本意乎。此不可尋常處之矣。國榮曰。此等事。各別嚴飭。然後可無如此之弊矣。上曰。提調不爲檢飭乎。國榮曰。提調。非不檢飭。而每患如是矣。上曰。李溵旣已蒙放。則其弟似無難安之端矣。國榮曰。然矣。罷狀之還爲下送。在渠可謂特恩矣。命讀金吾備局草記。國榮讀奏訖。命退去。諸臣以次出。
정조 1년
丁酉七月二十六日初更。上御尊賢閣。左承旨入侍時。左承旨李亨逵。記事官鄭東浚徐龍輔金勉柱。以次進伏訖。以武臣殿講不通人員。依定式禁推傳旨。上命書傳敎曰。幾皆初仕。未及熟習。似非異事。分揀推考。其中宣傳官李東憲之自不。非今斯今。以拿處傳旨捧入。又命書傳敎曰。昨年漂胡。以譯學之不通語。不得問情。已有處分。則今於漂倭問情。亦以象舌之未瑩。至以文字問答。豈非貽羞隣國之事乎。申飭之後。該院何不致察乎。全羅右水營倭學譯官。自該院刊汰。他餘諸道。劃卽査正事。分付。命書待敎林錫喆疏批。又命書刑曹判付訖。命退。承史以次退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐直。右副承旨徐有防坐。同副承旨李敬養坐。注書柳孟養藥院直鄭東浚仕直。事變假注書徐鼎修式暇。
정조 1년
李亨逵啓曰。合辭方張之時。兩司無詣臺之員。除在外疏批未下外。兩司呈告人員。竝卽牌招。何如。傳曰。允。
정조 1년
以司諫安聖彬。獻納沈豊之。正言兪岳柱。執義任觀周。持平鄭淵淳牌不進罷職傳旨。傳于李亨逵曰。只推。
정조 1년
傳于李亨逵曰。左副承旨右副承旨。入侍。
정조 1년
傳于鄭民始曰。政官。牌招開政。
정조 1년
以刑曹司譯院闕直官員科罪啓目。傳于李亨逵曰。雖是此等之類。屢次闕直。今於供辭。又以父病爲托。此不可尋常處之。各別科治後。草記。
정조 1년
鄭民始。以禮曹言啓曰。凡殿講入格。直赴會試及分給之類。例於式年。東堂許赴。故自甲午六月以後。至今年七月。殿講恩賜之人。合以計之。則四十六人矣。其中直赴會試二十八人。則依前例。直赴於今此式年文科覆試。給二分十二人。給一分七人。則分送漢城試兩所。依定式。付於額外。較藝等第之意。分付。何如。傳曰。允。
정조 1년
又以吏曹言啓曰。童蒙敎官洪樂春呈狀內。身病甚重。勢難察任云。今姑改差。何如。傳曰。允。
정조 1년
李義翊。以御營廳言啓曰。本廳新造旗麾祭。今七月二十八日子時。南小營近處。依前例。大吹打放砲。設行之意。敢啓。傳曰。知道。
정조 1년
有政。吏批。判書李重祜進。參判徐浩修在外未肅拜。參議未差。左副承旨鄭民始進。以金夏材爲吏曹參議。嚴璹爲兵曹參判。高裕爲司僕正。李謙彬爲掌樂正。李義敎爲童蒙敎官。尹永基爲健元陵參奉。申熤兼春秋單付。
정조 1년
兵批。判書李徽之病。參判未差。參議林鼎遠病。參知徐逈修入直進。左副承旨鄭民始進。同知單吳仁瑞。僉知單李漸運。副司直徐命膺魚錫定李秉模。副司果韓用龜。副司正金處純。
정조 1년
李亨逵。以刑曹言啓曰。上年四月初九日。因忠淸監司査啓。傳敎內。忠淸監司査啓下該曹。自當回啓而至於刷官之不有飭敎。全昧致察。帶去下吏。若是作挐。則所謂官長。不可無罰。而與黃海道推刷官。輕重自在。拿來之際。徒煩民弊。當該推刷官崔益齡。待竣事上來。令攸司科治後。草記事。命下矣。推刷官崔益齡。今已竣事來現。故取考律文。則凡奉制書。有所施行。而違者杖一百。不應得爲而爲之。事理重者。杖八十。名例云。二罪俱發。以重者論。罪人崔益齡。從重論。杖一百勘處之意。敢啓。傳曰。知道。
정조 1년
丁酉七月二十七日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。訓將。來待乎。國榮曰。方來待矣。上曰。訓將。率宣傳官。入侍。出榻敎賤臣承命而出。與訓鍊大將張志恒宣傳官李應爀等。進前。上出御製。宣傳官廳受敎。命國榮讀之。國榮讀訖。上謂應爀等曰。宣傳官之職。不輕而重矣。近侍傳命。其任極淸。如文臣之翰注玉堂也。自古將任。莫不由此而進就。此不培養。何以資國家之用乎。爾等。揭此於廳上。遵而行之。自勉自勵。一而副予意。一而稱其職也。應爀等曰。聖敎若是諄複。敢不竭力奉行乎。上謂志恒曰。本廳自有成廟受敎。而久不遵行。卿與諸將臣相議。依此節目。作爲彀律。俾有一分之效焉。志恒曰。如是培養。則必有顯效矣。上曰。講射之式。何以爲定乎。國榮曰。講則一月一次。射則一月三次。無妨矣。志恒曰。依此定式。好矣。上曰。靑邊子小布。已令軍器寺造給。能麽兒則自都監造給。武經則弘文館所在者出給。兵學指南。亦令軍門所在者出給。可也。志恒曰。監試一節。何以爲之乎。上曰。此則將臣輪回監試。好矣。國榮曰。武將中。以曾經先生者爲之。似好矣。上曰。無妨矣。講冊何以定之乎。志恒曰。三鑑中自願。七書中自願。間以兵學指南。捧講。似好矣。上曰。捧講時。不必峻捧。只令周而復始。好矣。志恒曰。聖誠好矣。國榮曰。待其隷習後。當爲擧行。限三朔隷習。甚好矣。上曰。然矣。自十月始作。可也。志恒曰。節目則其間與諸將臣消詳。後日次對。當爲稟處矣。上曰。依爲之。命退去。諸臣以次出。
정조 1년
丁酉七月二十七日辰時。上御尊賢閣。左副承旨入侍時。左副承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。旣示飭勵。晩熱又甚。文臣殿講不通。禁推人員付過。帶職放送。上曰。訓將之軍制磨鍊節目。或多有條理之舛錯者。而蓋此節目。其路太隘。禁軍中。添閑散一二窠則似好。而訓將則以爲不可。此果何如。民始曰。各軍門敎鍊官中。亦有閑散窠。雖禁軍。亦未爲不可矣。上曰。軍制變通之後。若一遵節目。則軍容可以大勝矣。民始曰。近來軍制。漸不成樣。如是變通則誠好矣。上命讀禮曹草記。民始讀奏訖。仍命退。承史以次退出。
정조 1년
丁酉七月二十七日午時。上詣孝明殿。晝茶禮入侍時。左承旨李亨逵。右承旨李義翊。右副承旨徐有防。同副承旨李敬養。記事官鄭東浚徐龍輔金勉柱。以次陪從。上具練服出齋室。詣孝明殿。行晝茶禮。儀註上同還齋室。諸臣以次退出。
정조 1년
丁酉七月二十七日戌時。上御尊賢閣。藥房副提調。持湯劑入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀刑曹禮曹草記。國榮讀奏。命讀政望國榮讀奏。上落點訖。國榮曰。臣營中軍。今方有窠。在京亞將。甚爲苟簡。外任竝擬。何如。上曰。依爲之。出擧條命退去。諸臣以次出。
정조 1년
李亨逵啓曰。合辭方張之時。兩司之無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 1년
以司諫安聖彬。獻納沈豐之。正言兪岳柱。執義任觀周。持平鄭淵淳牌不進。罷職傳旨。傳于李亨逵曰。只推。
정조 1년
以香室受押單字。傳于李敬養曰。孝明殿親祭。
정조 1년
傳于李敬養曰。慶尙監司。留待。
정조 1년
李敬養啓曰。右議政徐命善。依下敎。來待矣。傳曰。入侍。
정조 1년
李亨逵。以御營廳言啓曰。本廳字內。惠化門北邊鷹峰下體城頹毁處修築事。前已啓下矣。明日爲始。修築之意。敢啓。傳曰。知道。
정조 1년
丁酉七月二十八日辰時。上御尊賢閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。善寢矣。上曰。宣傳官節目。已爲詳定乎。國榮曰。姑未詳定矣。上曰。講射時。以先生中。將臣監試乎。國榮曰。講射行於渠廳。則非先生。不得監試。而若設於他所。則雖非先生。當爲監試矣。上曰。似然矣。命讀御營廳摠府草記。國榮讀奏訖。命退去。諸臣以次出。
정조 1년
丁酉七月二十八日辰時。上御尊賢閣。慶尙監司入侍時。慶尙監司李性源。右承旨李義翊。記事官鄭東浚。記注官金鳳顯。記事官金勉柱。以次進伏訖。上曰。嶺伯進前。性源進伏。上曰。嶺南水土。比海西。何如云耶。性源曰。嶺南。雖是南中。而水土則好云矣。上曰。卿下往之後。小事。卿自斷之。大事。狀稟上裁。以副予委畀之意焉。以高靈獄事言之。今番金守默處分。雖出於寬典。而朴東燁則不可仍置矣。性源曰。至如朴東燁獄事。情狀已露。不難斷處。而其他邑弊民瘼。到任後。當隨聞見狀報矣。上曰。梁山獄事。亦多有可疑之端。以已死之安哥。謂以元犯而滅口。至於申玏。一次刑放送。大是疑端。此則前監司不能善處之事也。卿下往後。須卽詳覈狀聞。性源曰。梁山獄事。甚難處矣。渠輩若復推諉。至於蔓延。則亦是可悶之端矣。上曰。若又蔓延。則亦甚難處矣。性源曰。臣下往後。當嚴覈狀聞矣。上曰。嶺南風俗。素稱質朴。此雖可嘉。若所見一入於詿誤。則矢死靡他云。而近來逆孼之竄流嶺南者不少。似多誑惑之類。此等事。亦宜詳審處也。性源曰。在前雖或有如此之變。而今則道臣守令。各別糾察。似無此等之事矣。上曰。大抵。元氣盛。則外邢不能肆。夫民者。元氣也。而自予卽位以來。尙無施惠者。卿須體予倚毗之意。務殫按撫之方焉。且今番庶孽節目中。以外方言之。鄕任中設庶孽一窠。以爲疏通之方。自中能無紛挐之弊乎。性源曰。嶺南徒尙名分。雖或有紛挐之端。而且庶類不啻幾億。則亦不可不許矣。上曰。夫各道倉儲。卽備水旱盜賊之意。而聞嶺南之穀簿枵然云。此弊實由於代捧。而近來比比有單代捧處云。此亦可悶矣。性源曰。至於代捧。道臣亦不能任意狀請。上裁。然後可以代捧。而若卽爲還作。則似無此弊矣。上曰。代捧之後。還作。其可易乎。性源曰。臣旣親承下敎。下往後。一道穀簿。雖難造次間翻閱。而當次第翻庫。其中尤甚處。則當狀聞矣。上命宣諭賜弓箭訖。仍命先退。命書傳敎曰。右承旨之軍士房。左副承旨之禮。房換房。義翊曰。密符櫃今已造成。當換匣乎。上曰。從後換匣。可也。仍命退。承史以次退出。
정조 1년
丁酉七月二十八日未時。上御尊賢閣。副提調持湯劑入侍時。藥房副提調洪國榮。記事官鄭東浚。記注官金鳳顯。記事官金勉柱。醫官慶絢。以次進伏訖。上曰。訓將之磨鍊禁軍節目。見之乎。國榮曰。未及見之矣。上命見節目訖。上曰。節目中。多有條理之舛錯。不可不更爲刪正矣。國榮曰。此不過節目間事。更爲刪正則似好。而旣欲軍制之一變。則禁軍別將得人。然後可行節目矣。上曰。卿言是矣。而今則亞將政乏。似難得人矣。上曰。右議政入侍事。遣史官傳諭。出榻敎上曰。右副承旨。牌招。出榻敎上命進湯劑。慶絢捧進湯劑。上進御。仍命退。承史以次退出。
정조 1년
丁酉七月二十八日申時。上御尊賢閣。右議政入侍時。右議政徐命善。右副承旨徐有防。記事官鄭東浚。記注官金鳳顯。記事官金勉柱。以次進伏訖。命善曰。晩熱猶劇。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。訓將磨鍊禁軍節目。見之乎。命善曰。見之矣。上曰。節目中。多有不成說處。至以別取才一款言之。漏於節目中。且該番將。各別擇差之節目。甚設頭尾。不可不更爲刪正。而卿曾經武將。亦閑軍制。故欲與卿議定耳。命善曰。今此節目。多未消詳。更爲刪正。則似好矣。上曰。卿與禁將。更爲商確。酌成節目。可也。命善曰。當與禁將議定矣。上曰。禁軍一番。便作武弁初仕之階。則不可不重遴選矣。一番之數。雖難造次間充額。當預先取才。次次陞付。而此亦節目間事也。該番將。各別擇善。然後可行節目矣。命善曰。今此宣薦內禁衛變通之擧。實出於重禁旅簡才藝之聖意。凡在瞻聆。莫不欽聳。旣定六朔之限。俾作初仕之階。則卽今闕額。雖未滿一番之數。不可不預先取才。次第塡付該番將。令該曹依節目。極擇差出後。取才之期。以八月念間擇日擧行。而前期知委於各道。使遠方諸武。一齊來赴。何如。上曰。依爲之。出擧條命善曰。式年武科。期日不遠。凡諸擧行。不可不預先申飭矣。昨年重試初試時。以元額雖或不足。規矩外勿付單技事。已有定式之命。至於錄名單子中。格例之違越。懸保之淆亂。亦有伊時嚴飭之敎。今番更加申明遵行。毋或放忽之意。分付兵曹。使之前期知委。何如。上曰。依爲之。出擧條仍命退。諸臣以次退出。
정조 1년
丁酉七月二十八日酉時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。上曰。俄者。右相入侍。禁軍節目。與卿更爲相議刪正事。下敎矣。卿聞之否。國榮曰。右相果傳下敎。故俄與右相。略有商確。而造次間固難酌成。數日內當往復於右相。更爲修整。入啓矣。命讀右相擧條。國榮讀奏。上曰。各門皆下鑰。開陽門留門事。分付。命讀各道狀啓。國榮讀奏訖。命退去。諸臣以次出。
정조 1년
丁酉七月二十八日二更三點。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。上曰。今夜予適無寐。出坐後退廳上。披覽文字。傍有小宦一人。亦命摘奸扈衛廳入直軍。無他侍立者矣。忽聞寶章門東北邊月廊上。有踏脚聲。乍起乍止。自北而東。自東而南。漸近於所御屋上。事甚驚怪。而予不輕動。潛聽良久。又有飜瓦剝啄之聲。繼以亂投沙礫。厥聲漸大。或如打環。或似破甕。如是者四五次。咫尺之地。慮在不測。故予仍急呼中官司謁輩。促令擧火。則屋上之聲卽止。仍使照火遍搜屋上。果有散沙之跡。瓦亦有踏破者。且聞司謁及守閤別監輩所告。則渠輩亦於上直房中。驚聞其聲。倉黃出來云。此非鬼魅之所爲。必是人跡。世間。豈有此等變怪乎。國榮曰。臣俄聞入侍之命。倉黃入來。及承下敎。不勝驚掉矣。咫尺殿陛。百靈呵護。安有魍魉之屬乎。決是凶孽輩。包藏禍心。潛謀作變之事。古今天下。豈有如此變怪乎。渠非飛禽走獸。則其間決無超越宮墻之理。卽爲遍搜闕中。宜矣。上曰。俄使別監輩。先搜差備門內外。而卿言甚是。卿方帶將任。率禁軍二十名。自崇賢門至武德門遍搜。而又以延和門入直軍二十名。使之巡檢宮墻內。好矣。國榮曰。然則延和門入直軍。當以標信解出乎。上曰。事旣急迫。不可遲延。以卿令箭領率。可也。國榮承命出摘奸後。還入奏曰。臣領率禁軍。遍搜諸處。終無形跡矣。上曰。事甚怪矣。渠非絶倫之勇。則數仞之宮墻。似不可容易飛越。只在此闕之中。後苑草樹茂密。多有藏身之處。果能窮搜耶。國榮曰。空閑處。皆令遍搜。而夜色難分。賊謀難測。雖在闕中。何以知之乎。然渠旣犯萬古所無之罪。則天理昭昭。豈無捕捉之道乎。事有不測。慮無不到。爲先宿衛等節。不可不嚴。武藝別監之閤門把守。各別申飭戒嚴。好矣。上曰。已爲申飭矣。國榮曰。更鼓已深。墻外亦當各別覘察。故俄依傳敎。分付三營巡邏軍。各其字內。使之把守矣。上曰。善爲之矣。命退去。諸臣以次出。
정조 1년
行都承旨洪國榮藥院直。左承者李亨逵坐。右承旨李義翊坐直。左副承旨鄭民始坐直。右副承旨徐有防坐。同副承旨李敬養坐。注書柳孟養藥院直鄭東浚仕直。事變假注書徐鼎修仕。
정조 1년
李義翊啓曰。工曹參判金華鎭。除拜後。過三日不爲出肅。依定式。推考警責。仍卽牌招察任。何如。傳曰。允。
정조 1년
傳于李義翊曰。大臣。入侍。
정조 1년
李義翊啓曰。玉堂上下番。有稟達事。來詣請對矣。傳曰。入侍。
정조 1년
李亨逵啓曰。兩司有稟達事。來詣請對矣。傳曰。入侍。
정조 1년
傳于鄭民始曰。騎馬一匹。立之。
정조 1년
大司憲鄭昌順啓曰。臣之向來一疏。不過泛論言路。非有指斥。而伊後諸臺。强引爲嫌。疏啓相續。緣臣寂寥之言。致此紛鬧之擧。情志之不孚於同朝。臣誠愧恧。而諸僚旣因此自引。則臣何可獨爲晏然乎。至於今日。則區區情勢。有不暇顧。章皇復出。相率求對。而仍因蹲冒。斷無是理。請命遞斥臣職。答曰。勿辭。亦勿退待。
정조 1년
大司憲鄭昌順。執義任觀周。司諫安聖彬。應敎李在學。持平鄭淵淳。獻納沈豊之。校理李儒慶洪明浩。副校理鄭宇淳。正言兪岳柱。修撰林蓍喆尹尙東。副修撰朴祐源尹行修啓曰。請和緩爲先削去其號。依律處斷。又啓曰。請亟寢遠竄罪人韓翼謩。金吾草記勿施之命。仍施遠竄之典。又啓曰。請放歸田里罪人金相福。爲先極邊遠竄。答曰。不允。
정조 1년
大司憲鄭昌順。執義任觀周。司諫安聖彬。持平鄭淵淳。獻納沈豊之。正言兪岳柱啓曰。請楸子島荐棘罪人趾海。濟州牧定配罪人纘海。更令王府。設鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲設鞫得情。又啓曰。請還寢象厚放歸田里之命。仍施絶島定配之典。又啓曰。請洪樂任。亟令王府。設鞫嚴問。又啓曰。請黑山島定配罪人金龜柱。依律處斷。又啓曰。請大靜縣荐棘罪人啓能。依律處斷。又啓曰。請薪智島安置罪人宋瑩中。荐棘。又啓曰。請智島定配罪人金相翊。荐棘。答曰。不允。已上措辭見上
정조 1년
大司憲鄭昌順。持平鄭淵淳啓曰。請大靜縣爲奴罪人金壽賢。依律處斷。又啓曰。請黑山島荐棘罪人述海。設鞫嚴問得情。又啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。乙未文科原榜。亦命罷削。又啓曰。請爲奴罪人河翼龍金重得。亟命王府。設鞫得情。快正王法。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。又啓曰。請海南縣竄配罪人金載順。亟令王府。設鞫嚴問。又啓曰。請故判書李潭。亟施追削之典。又啓曰。請遠竄罪人洪達洙。亟令王府。更加嚴鞫。依律處斷。又啓曰。請遠竄罪人聖中。亟令王府。設鞫嚴問。期於得情。快正王法。又啓曰。請削板罪人有臣宗甲義駿等。竝令王府。設鞫嚴問。依律處斷。答府曰。不允。以上措辭見上又啓曰。近來宮禁不嚴雜人攔入。固已寒心。而至於昨夜之事。尤不勝驚懍之至。平日警衛之疎虞。誠非細慮。其在國綱。不可置而不論。請昨日入直騎曹堂郞竝罷職。答曰。依啓。又啓曰。新除授持平金憙。時在忠淸道連山地。請斯速乘馹上來事。下諭。答曰。依啓。司諫安聖彬。獻納沈豊之。正言兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。又啓曰。請旌義縣荐棘罪人尹泰淵。亟令王府。設鞫嚴問得情。快正王法。又啓曰。請海南縣定配罪人河翼龍金重得。亟命王府。設鞫得情。快正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥量移之命。及放逐罪人鄭遠逹李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。又啓曰。乙未五月文科原榜。多是賊邊之徒。陰藉汲引之力。冒占科名。固已駭憤。而至囑凶魁。互相恐動。敢以欲起科獄等說。危逼我聖上者。究厥罪狀。萬戮猶輕。特以我殿下山藪之量。不下指名之敎。故輿情雖切。而憑覈無路。天網高懸。而凶徒猶漏。今於諫疏之發。而有指的之論。則豈可削其榜而止哉。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一。已物故外。施鞫嚴問。快施當律。答曰。不允。以上措辭見上
정조 1년
丁酉七月二十九日辰時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間。聖體。若何。上曰。一樣矣。國榮曰。撤宵驚擾。寢睡。何以爲之乎。上曰。不得善寢矣。國榮曰。昨夜事。極涉殊常。而終不捉得。方來之憂。有不可測矣。上曰。天明後。搜見屋上。則有數十箇錢散棄之迹。必是凶賊所爲。世間。豈有如此變怪乎。國榮曰。如干凶徒。尙今餘存。故敢又跳踉。作此無前變怪。可勝憤痛。渠旣犯萬古所無之罪。雖未登時捕捉。天必陰誅矣。上曰。聞外間所聞。則昨夜宮墻把守。謂以扈衛云。然則外間想必騷擾矣。國榮曰。外人皆以扈衛知之云。似是訛傳之故也。命退去。諸臣以次出。
정조 1년
丁酉七月二十九日巳時。上御興政堂。大臣兩司。請對入侍時。領儀政金尙喆。左議政鄭存謙。右議政徐命善。大司憲鄭昌順。大司諫趙英鎭。司諫安聖彬。執義任觀周。持平鄭淵淳。正言兪岳柱。獻納沈豊之。左副承旨鄭民始。記事官鄭東浚。記注官金鳳顯。記事官金勉柱。以次進伏訖。尙喆等曰。徹宵警擾。丙枕不安。聖體。無損節乎。上曰。別無損矣。尙喆等曰。昨夜之變。實是古牒所無。聞極驚懍。不覺心寒骨顫矣。上曰。變出深夜。卿等。何以卽聞乎。尙喆等曰。臣等。俱帶軍門提擧。故知之矣。上曰。昨夜光景。卿等詳聞乎。尙喆等曰。略聞其槪。而未得其詳矣。上曰。昨夜。予適無寐。出坐尊賢閣後退廳上矣。夜深後。忽自寶章門東北角月廊上。有人跡聲。其聲或起或止。予怪而問之。則無應答之事。故置之尋常矣。少間。其聲復起。自東而南。漸近於所御屋上。又有飜瓦剝啄之聲。繼之以亂投沙礫。其聲漸大。或如破甕聲。或如障子上打鐵環聲。良久不絶。事甚急迫。故予始疑以盜賊。急呼司謁輩。促令擧火。則其聲卽止。仍使照火。遍搜屋上。果有散沙之跡。瓦亦有踏破之痕。且聞司謁及守閤別監輩所告。則渠輩亦於上直房中。驚聞其聲。蒼黃出來云。又於天明後。搜見屋上。則有數十箇錢散棄之事。尤可怪也。此必是人跡。世間。豈有如此變怪乎。昨夜事。大體如此。退後詳問於承旨好矣。尙喆等曰。臣等。今始詳聞聖敎。驚魂復悸。寒粟遍體矣。賊入大內。實是前所未有之變。而至如翻瓦散沙打環等事。皆出於覘視人之眠與不眠之計也。思之及此。心骨俱寒。昨夜旣未得登時捕捉。方來之憂。有不可測矣。上曰。此不過凶徒輩。潛售恐動之計。予何動心。而大抵。宮禁之疎虞。莫此爲甚矣。命善曰。自有此變。戒嚴之道。不可少緩。而近來宿衛等節。極甚疎虞。此爲可悶矣。上曰。昨夜。命禁將巡視宮墻。仍爲申飭三營巡卒。使之把守墻外矣。聞外間頗擾。傳說扈衛云。然否。尙喆曰。或有如此傳說者矣。外間則以巡卒把守。謂以扈衛。亦無足怪矣。上曰。先大王朝。自辛壬以後。亦有此等之變。故每夜戒嚴。至于末年。而猶不懈矣。今番事。必是凶徒輩嘗試之計。而若非寅緣內逕。詳知動靜者。則不可爲也。尙喆等曰。向來諸逆。雖曰鋤治。而尙多餘孼。怨國之徒。無窮之憂。實無所不到。昨夜之變。安知非此輩之所爲乎。上曰。果如卿言矣。存謙曰。渠旣犯萬古所無之罪。雖未登時捕捉。天必陰誅矣。民始曰。將來之憂。實有無窮。此後安知不復有如此之變乎。且宿衛之不嚴。未有甚於近日。宜大加警飭。至於掖隷輩。各別抄擇。則似好矣。上曰。至以巡更事言之。疎虞莫甚。此後則使衛將。依古例。限五更輪回巡更。好矣。尙喆曰。出擧條申飭。宜矣。昌順等進伏。上曰。兩司請對。何也。昌順曰。臣等得聞昨夜之變。不勝驚懍。而未詳裏面事實。故敢此求對矣。今伏聞聖敎。尤不勝心骨俱寒矣。肅肅淸禁。何等深嚴。而半夜之中。有此無前之變。豈不萬萬驚懍乎。此專由於凶徒逆孼。未盡鋤治之故也。此後戒嚴之道。尤不容少緩。而至於掖屬之類。其中或有來歷根派之不分明者。則一竝査汰。昨夜作變之漢。決無不捉之理。使左右捕廳。各別詗察。期於斯得宜矣。上曰。所奏昰矣。使捕廳各別詗察可也。尙喆曰。本兵三軍門之間間都巡邏。卽古法也。近來此法懈弛。禁將外。未聞有行之者。誠極慨然。兵曹判書李徽之。訓鍊大將張志恒。御營大將具善復。竝從重推考。此後則各別申飭。使之着意擧行。何如。上曰。依爲之。出擧條尙喆曰。闕內巡更只以鄕軍五六名。依樣傳呼而止。事之疎虞。莫此爲甚。此後則衛將部將例巡外。令訓禁兩營入直將官。分領其軍。排更輪巡。與衛部將巡更。相爲表裏。則庶可爲嚴宿衛之一端。令各該營大將。消詳磨鍊。草記稟處。何如。上曰。依爲之。出擧條尙喆曰。闕內巡更。何等嚴重。而入直五衛將。只一次親審後。二更以後。則更不爲之云。此豈重宿衛之道乎。事極駭然。此後則依舊例。四所五衛將部將。分排輪回。俾無間斷疎虞之患事。申飭兵曹。使之着實擧行。何如。上曰。依爲之。出擧條上命退諸臣。以次退出。
정조 1년
丁酉七月二十九日未時。上御尊賢閣。藥房副提調持湯劑入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。絢奉湯劑進前。上進御。上曰。俄者。大臣入侍。已言之。而昨夜事。必是凶徒輩。嘗試驚動之計。若有因緣內逕。詳知動靜者。發此凶計。蕭墻之內。安知無不測之慮乎。國榮曰。聖敎誠然矣。昨變以後。不可一時放心。內外宿衛。各別嚴飭。而掖屬中。或有來歷不分明者。亦可悶矣。上曰。大臣。亦以此陳達。當爲査出矣。命退去。諸臣以次出。
정조 1년
丁酉七月二十九日戌時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。此闕甚淺露。殊非九重深嚴之處。昨夜作變之賊。旣不得登時捕捉。則徒啓凶徒出入之緊逕。此後事慮。無所不到。臣意從速移御。甚好矣。上曰。三年內移御。有所未安矣。國榮曰。俄聞大臣之言。則肅廟朝乙卯年。奉兩魂殿。兩次移御云。旣有祖宗朝已例。則有何拘礙之端乎。上曰。雖有古例。終涉重難矣。國榮曰。明日大臣。將請對仰請云。特許允從。似好矣。上曰。當商量爲之矣。上曰。左副承旨。入侍。出榻敎命退去。諸臣以次出。
정조 1년
丁酉七月二十九日戌時。上御尊賢閣。左副承旨入侍時。左副承旨鄭民始。記事官柳孟養。記注官金鳳顯。記事官金勉柱。以次進伏訖。上曰。昨夜事。思之驚心。果能詳聞之否。民始曰。略聞其槪。而此實千古所無之變怪。其爲驚惶懍惕。有不可言。而將來之慮。無所不到。上曰。此必是凶徒輩。嘗試恐動之計。豈不萬萬驚痛。民始曰。凶逆。雖曰鋤治。而尙多餘孼。故怨國之徒。必又跳踉。作此無前之變。尤極凶獰。上曰。此而不已。不知何樣禍機。伏在何地。豈不悶然。民始曰。敢於深嚴之內深夜之中。有此嘗試之計。不測之慮無窮矣。上曰。昨夜。命禁將巡視宮墻。仍令墻外三營巡邏。各其字內把守矣。外間以誤以扈衛知之云。似必一番騷動矣。民始曰。外人則皆以扈衛知之矣。上曰。承旨。何時來到漏院乎。民始曰。四更五點。始得聞之。卽爲入來矣。上曰。以昨夜事觀之。巡邏之解弛。宿衛之不嚴。從此可知。可不寒心。民始曰。近來巡邏之稽緩。宿衛之疎虞。莫此爲甚。此當大加嚴飭矣。上曰。湖南伯。何時下去乎。民始曰。來月望間。當爲辭陛矣。命書傳敎曰。大臣藥院。旣奏明日孝明殿親祭攝儀。次對再明日來會事。分付。命退去。諸臣以次出。
정조 1년
行都承旨洪國榮藥院直。左承旨李享逵坐。右承旨李義翊坐。左副承旨鄭民始坐。右副承旨徐有防坐直。同副承旨李敬養坐直。注書柳孟養藥院直鄭東浚仕直。事變假注書徐鼎修仕。
정조 1년
李亨逵啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 1년
傳于鄭民始曰。下直邊將。留待。
정조 1년
李義翊啓曰。領議政金尙喆。右議政徐命善。有稟達事。來詣請對矣。傳曰。入侍。
정조 1년
以執義任觀周。持平鄭淵淳牌不進。罷職傳旨。傳于李敬養曰。只推。
정조 1년
傳于李亨逵曰。左副承旨。入侍。
정조 1년
李敬養啓曰。戶曹判書鄭弘淳。依下敎。來待矣。
정조 1년
傳于徐有防曰。訓鍊大將。入侍。
정조 1년
傳于李亨逵曰。兵曹判書。來待。
정조 1년
李敬養啓曰。兵曹判書李徽之。依下敎。來待矣。
정조 1년
京畿監司。狀啓也。楊州乾川面居儒學尹宗魯母鄭氏等。爲虎囕死事。傳于李敬養曰。囕死人等。令本道恤典擧行。
정조 1년
傳于鄭民始曰。靑木貳拾疋。靑布貳拾疋。入之。
정조 1년
傳于徐有防曰。領右相禮判戶判兵判。入侍。
정조 1년
李義翊。以禮曹言啓曰。昌德宮還御事。定奪矣。還御吉日。卽令日官推擇。則來八月初六日爲吉云。以此日擧行乎。敢稟。傳曰。以此日子定行。
정조 1년
李敬養。以禮曹判書蔡濟恭言啓曰。延福殿。以初三日權奉於爲善堂。而初六日午時。孝明殿移奉昌慶宮後。延福殿。當日奉安於泰寧殿乎。別爲擇日奉安乎。敢稟。傳曰。孝明殿。移奉日移安。可也。
정조 1년
又以禮曹言啓曰。今此孝明殿徽寧殿延福殿移奉時。神輦奉詣及腰彩轝。儀物排立等節。不可以生手擧行。昨年。都監領役部將及員役等。依前例。使之待令。一一檢飭各該司。俾無臨時窘速之弊。何如。傳曰。允。
정조 1년
又以禮曹言啓曰。徽寧殿。移奉於延福殿。延福殿。權奉於慶熙宮爲善堂事。旣承下敎。故卽令日官。推擇吉日。時則徽寧殿。移奉。來八月初三日未時。延福殿移奉。同日辰時爲吉云。以此日時。擧行乎。敢稟。傳曰。知道。
정조 1년
又以禮曹言啓曰。昌德宮還御吉日。以來八月初六日擧行事。啓下矣。孝明殿移奉及王大妃殿惠慶宮中宮殿。還御吉日。亦令日官推擇。則來八月初六日俱吉云。孝明殿移奉吉時。同日午時。大殿出宮吉時。同日辰時。王大妃殿出宮吉時。同日未時。惠慶宮出宮吉時。同日申時。中宮殿出宮吉時。同日酉時爲吉云。以此日時擧行乎。敢稟。傳曰。知道。
정조 1년
傳于李敬養曰。今番修理。一依所下下敎擧行。而若有一張紙一條木濫費之事。則當各別論罪。修理時。亦或有討食貢市人之弊。而若不摘發草記。戶判旣有下敎。而官吏亦必嚴繩。御史及宣傳官。當爲內外廉察。以此另加申飭。郞廳不可以一人爲之。諸郞廳則只各處擧行。畢役後別單。啓下。
정조 1년
傳于徐有防曰。木二十六疋。入之。
정조 1년
傳于李敬養曰。服色有異。今番還御時。歸遊赤。勿爲磨鍊。
정조 1년
傳于徐有防曰。同副承旨。馳詣宗廟景慕宮。奉審以來。
정조 1년
李敬養。以備邊司言啓曰。卽見全羅右水使閔惠洙。前監司李普行謄報。則靈巖郡露兒島漂倭。前日間情時。泛稱從水路還歸矣。今則願由東萊。還歸本國云。依其願。使沿海各邑。次次護送之意。分付於兩道道帥臣處。何如。傳曰。允。所經沿路各邑。嚴禁雜人。厚給飯供事。另加嚴飭。
정조 1년
傳于李敬養曰。下直邊將。明日來待。
정조 1년
備邊司薦望。以林鼎遠爲東萊府使。
정조 1년
正言李夔啓曰。臣才識魯莽。言議巽軟。本不合於淸朝耳目之任。而意外諫院除旨。忽下於待罪西邑之日。繼以有馹召之命。恩出尋常。榮踰涯分。驚惶感激。卽日登途。來伏私次。當懲討方嚴之時。義重沐浴。他不暇顧。冒沒出肅。而第伏見向來都憲之疏。盛論臺閣之昌言無聞。遴選不重。諸臺至以此引嫌。臣亦與諸臺同時除拜。謝命雖有早晩。處義實無異同。其在廉隅。決不可晏然於臺次。請命遞斥臣職。答曰。勿辭。亦勿退待。
정조 1년
正言李夔啓曰。請大靜縣爲奴罪人金壽賢。更令王府設鞫嚴問。依律虛斷。旌義縣荐棘罪人尹泰淵。亟令王府。設鞫得情。快正王法。又啓曰。請爲奴罪人河翼龍金重得。亟命王府。設鞫得情。快正王法。又啓曰。請海南縣定配罪人李弘濟。亟令王府。設鞫嚴問。又啓曰。請海南縣竄配罪人金載順。亟令王府。設鞫嚴問。又啓曰。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放送之命。以嚴隄防。又啓曰。請機張縣竄逐罪人朴宗岳放釋之命。又啓曰。請寶城郡屛裔罪人朴宗集。爲先絶島安置。又啓曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。又啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。更令嚴鞫。快施當律。原榜亦爲罷削。答院曰。不允。以上措辭見上
정조 1년
大司憲鄭昌順箚曰。伏以國家之設置捕廳。所以詗非常之變。察不虞之事耳。近來國綱漸弛。人心不古。狡儈之徒。跳踉而無所懲。詗察之法。忨愒而無所施。識者之憂。固已久矣。向者。有僞稱大將。假作印押。揭榜通衢之門。遍閱國人之目。而懸之旣久。始乃取見。見之旣久。亦未捕得。其榜書所言之淺深如何。臣固未詳。而捕廳譏。詗之不足憑信。有如此者。將何以懲末路之人心。戢不逞之凶徒乎。甚至昨日事而極矣。深嚴之地。固非外人所到。危疑之端。至露半夜之中。若不大示警飭。方來之憂。有不可言。臣謂左右捕將。姑先重推。另加嚴飭。期於斯得。斷不可已也。仍伏念君上所御。號曰。九重。其爲嚴堂簾之級。隔內外之分者。不宜淺露。有所窺測也。明矣。臣愚死罪。深憂過慮。亦無所不至。目今所御。非但淺狹。昔在祖宗之朝。只備一時之離宮。本非久御之處所。故廷紳之間。久有還御之議。而或以三年之內。有所拘礙云。此則不然。古例班班。肅廟朝乙卯五月。移御於慶德宮。及至十一月。又爲移御於昌慶宮。一年兩次之移御。俱不拘於三年之內。當時識禮之臣。豈比今日。而無所持難。則三年內之移御。不有妨於情禮。據此可知。雖無已行之例。其在慮患之道。固當斷而行之。況祖宗之古例可據。聖人之情禮。無礙者乎。伏乞聖明。亟降還御之命。仍令攸司。涓吉擧行焉。取進止。答曰。省箚具悉。箚中所陳。聞甚駭怪。白晝揭榜於通衢之門楣。謀在嘯聚。暮夜作變於永巷之屋樑。計又不測。或假作印押。或故棄葉錢。眞所謂前所未有之事也。捕將重推。烏可已也。而姑不處分者。但言使之寬限。期於捕得也。至於還御之請。以不拘於三年之內。明有肅廟元年兩次之例。大臣旣奏。卿箚又到。依所請。已命禮曹涓吉矣。
정조 1년
丁酉七月三十日辰時。上御尊賢閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間。聖體。若何。上曰。一樣矣。國榮曰。去夜寢睡。何如。上曰。頗穩寢矣。國榮曰。臣則自再昨夜以後。驚心未定。恒懷懍惕。時御便殿。極其淺露。決非人君所御之處。盜賊旣知出入之徑。則安知何日。復出再昨之變乎。移御一事。一時爲急。不可以三年之內。有所拘礙矣。上曰。卿之爲予之誠。實爲可感。而予所以持難者。卽三年內故也。大臣如入侍。更爲商確。考見謄錄後。當爲決定矣。命讀備局草記。國榮讀奏。命退去。諸臣以次出。
정조 1년
丁酉七月三十日辰時。上御尊賢閣。左副承旨入侍時。左副承旨鄭民始。記事官鄭東浚。記注官金鳳顯。記事官金勉柱。以次進伏訖。以忠淸監司徐有隣。進上限內。不得封進。惶恐待罪狀啓。命書傳敎曰。勿待罪事。回諭。上曰。再昨之事。實是前所未有之變也。此不過凶徒嘗試之計。而若不戒嚴。則方來之憂。有不可測。是可慮也。民始曰。再昨之後。臣心之懍惕。有不可言。而慮無所不到。若不大示警飭則。不知何樣禍機。藏在何處矣。上曰。至以闕內巡更言之。以鄕軍四五名。依樣傳呼。事之疎虞。莫此爲甚。而只以禁將之宿衛。心少紓矣。民始曰。宿衛之疎虞。巡更之稽忽。亦非細憂。此亦不可不大加嚴飭矣。上命退。承史以次退出。
정조 1년
丁酉七月三十日巳時。上御尊賢閣。都承旨入侍時。行都承旨洪國榮。記事官鄭東浚。記注官金鳳顯。記事官金勉柱。以次進伏訖。上曰。再昨之盜入大內。實是前古所無之變。而至於屋上散錢。尤是疑亂之計。誠極痛惋矣。國榮曰。此實前古所未聞之變怪。而臣亦一自其後。慮無所不到。夜未能寐。心不少弛矣。上曰。此事歸之於鬼魅之所爲則無妨。而如此不已。亦無警動。後日凶徒輩。其將接踵而至。是可慮也。國榮曰。此實千古之變怪。豈可不大加警飭。以備方來之憂乎。再昨之夜。雖未得登時捕捉。天必陰誅。渠自就戮矣。上曰。軍士房承旨。與工判。入侍。出榻敎仍命退。承史以次退出。
정조 1년
丁酉七月三十日巳時。上御尊賢閣。軍士房承旨工曹判書入侍時。工曹判書具允鈺。左副承旨鄭民始。記事官鄭東浚。記注官金鳳顯。記事官金勉柱。以次進伏訖。上曰。工判。進前。允鈺進伏。上曰。再昨之事。卿聞之乎。允鈺曰。略聞其槪。而臣心之懍惕不可言。此實千古所無之變怪矣。上曰。此卽凶徒輩嘗試之計。而決非外人之所可爲。必是詳知動靜者也。允鈺曰。以再昨之變觀之。宿衛之不嚴。官禁之淺露。從可知矣。若不大加警飭。則方來之憂。有不可測矣。民始曰。至以巡更言之。全不成樣。傳漏軍四五名。依樣傳呼而止。其爲疎虞。莫此爲甚矣。上謂允鈺曰。昌德宮修理之役。漸至浩煩。良可悶矣。略略修補。速爲了役。可也。仍命退。諸臣以次退出。